和柳子厚詩十七首 覺哀
作者：程俱
朝代：宋

paragraphs: 老境一如此，羲娥日交侵。
霜毛三千丈，安問尺與尋。
陳力會知止，嘉言佩周任。
歸來北山北，邂逅得素心。
朝見東日昇，暮見西日沉。
流運有終古，朱顔豈常今。
譬之如澠酒，豈耐無停斟。
萬化未有極，誰能惜分陰。
捕影良自苦，沈哀寄微吟。
安知菩提樹，正在生死林。
長風振遙壑，三籟有餘音。